Holger K. Nielsen (SF), 2008-01-18:
Det er vigtigt at holde i baghovedet, at da man i sin tid besluttede at bygge DR-byen, var det mig bekendt ikke medieforligspartierne, som stod bag den beslutning, og der lå jo heller ikke mange mediepolitiske overvejelser bag det.
Der var store problemer med at få solgt grunde i Ørestaden, og derfor kom det som sendt fra himlen, at der var en mulighed for at få bygget DR-byen derude, og det var jo en væsentlig årsag til, at det her prestigebyggeri blev vedtaget af DR's bestyrelse.
De partier, som bar det igennem her i Folketinget, var jo Socialdemokratiet, Det Radikale Venstre og Det Konservative Folkeparti, og jeg må sige, at de partier, som stod bag beslutningen her i Folketinget, altså har et særskilt ansvar for at rydde op efter den helt, helt fejlslagne beslutning, det var at bygge DR-byen, hvor ikke mindst koncerthuset har vist sig at være en byggeskandale af enorme dimensioner.
Jeg må så sige, at Socialdemokraterne og De Radikale er krøbet til korset og har sagt, at de godt vil være med til afhjælpe de her problemer.
Nu mangler vi så Det Konservative Folkeparti.
Jeg synes, det er beskæmmende at se kulturministeren vaske hænder i forhold til det, som sker i Danmarks Radio: Det er Danmarks Radios ansvar, og de får så og så mange penge, og det er noget, de må tage sig af.
Det rammer jo hele den danske befolkning, når kvaliteten i Danmarks Radio falder.
Når man kan se, hvordan lyd og billede ikke hænger sammen, hvordan der er store tekniske problemer, hvordan man skærer ned på aktiviteterne, og hvordan der bliver stadig flere genudsendelser.
Det rammer os alle sammen.
Derfor har vi da et fælles ansvar for at få løst det her problem.
Man kan sige, at det var en fejl, at man traf den beslutning.
Ja, det var en fejl, men det var Det Konservative Folkeparti, som i sin tid stod bag det her i Folketinget.
Det var det altså rent faktisk.
Det er DR-bestyrelsens beslutning, men det var Det Konservative Folkeparti, der bakkede det op her i Folketinget sammen med Socialdemokratiet og Det Radikale Venstre, og derfor har det Konservative parti så sandelig også et ansvar for at være med til at få håndteret de her problemer.
Under alle omstændigheder synes jeg, det er meget frejdigt at sige, at det her bare er medieforligsstof, når nu beslutningen om at bygge DR-byen dengang faktisk lå uden for medieforligskredsen.
Jeg synes, vi er nødt til at tage krisen i Danmarks Radio alvorligt.
Vi er nødt til at gøre det, og det kan man ikke bare vaske hænder i forhold til.
Der har været mange forskellige forslag.
Det her er et af dem, og jeg synes, at man i medieforligskredsen burde tage det her op.
Der er jo tale om en statslig investering; der er ikke tale om penge, der er blevet taget af driftsudgifterne.
Altså, fordi man køber et hus til 3 mio. kr., betyder det jo ikke, at man bruger 3 mio. kr. af sit forbrug det år til at købe huset.
Det er en investering, og det, det koster staten, er jo differencen i forhold til, hvad man måske taber på at kunne leje ud på andre betingelser, end man gør til Danmarks Radio.
Så det er et helt andet regnestykke end det der milliardregnestykket, som kulturministeren gør op.
Det ser man på de videregående uddannelser eksempelvis.
Derfor synes jeg, at man burde tage det her forslag langt mere alvorligt for at få skabt en likviditetslettelse i Danmarks Radio, for at få ændret på den situation, hvor koncertsalen er en byrde for Danmarks Radio.
Man kan spørge sig selv: Er det licensbetalerne, der skal finansiere det her koncerthus?
Vi er enige om, at det var en forkert beslutning.
Skal vi rive det ned?
Det skal vi vel ikke.
Det er ligesådan, som når man finder ud af, at Storebæltsbroen har budgetoverskridelser.
Standser man så ved Sprogø?
Eller tilsvarende med Øresundsbroen?
Det gør man jo ikke.
Når Metroen har problemer, stopper man så lige mellem to stationer, fordi man ikke kan få det færdigfinansieret?
Vel gør man da ej.
Det er da et fælles ansvar, og derfor bør vi tage det her langt, langt mere alvorligt og sige: Vi får et koncerthus; det er blevet meget stort, men det bliver helt sikkert også meget flot.
Og så sige, at det ikke skal være licensbetalerne, men at det skal være en samfundsopgave at overtage det.